text: På vej til at blive tomme Tønder
  24 januar 2013 kl. 14.54
  Om 12 år vil man kunne tale om tomme Tønder, men ikke om et handelsliv, der buldrer... Til den tid vil specialbutikkerne, f.eks. med tøj og sko, i Tønder være lukket.
  I hvert tilfælde, hvis man tror på den undersøgelse, som TV SYD fortalte om onsdag aften. Ifølge dens forudsigelser, vil alle specialbutikker være væk - bortset fra i de største byer på østkysten - og i Esbjerg.
  
  Kræver indsats
  TV SYD har haft borgmester Laurids Rudebeck (V) på gågaden i Tønder.
  Han tror dog ikke på, at byen vil lukke ned. Men det kræver en indsats, erkender han.
  
  Skræmmelæsning
  Rapporten er skræmmelæsning for borgerne:
  - Hvis butikkerne dør, så dør byen jo også, siger Børge Nielsen til TV SYD.
  
  En oplevelse
  Tønder har for et halvt år siden ansat en bycenterchef. Hun hedder Marianne Skaanning Ebbeesen, og hun tror på overlevelse:
  - Kodeordet er oplevelse. Vi skal kunne tilbyde noget i bymidten, som man ikke kan finde på nettet. Det kan vi med service, et unikt vareudbud og med en rådgivning og nogle aktiviteter og events, som giver et ekstra lag, så det ikke bare er købsoplevelse, mens også oplevelsen omkring.
  Frank Hoffmann, formand for Tønder Handelstandsforening er klar til kamp:
  - Vi ved godt, at vi skal kæmpe ekstra hårdt herovre. Og det er vi vilige til og også parate til.
  
  